<classify> SHIRIKA la Afya Duniani WHO limetaka serikali, sekta binafsi na taasisi za elimu ya juu na utafi ti kuimarisha ushirikiano ili kuwezesha ujumuishaji wa tiba asilia kwenye programu za mafunzo ya watoa huduma za afya.Aidha, WHO imeandaa miongozo ya ufundishaji wa tiba asili na kuifanyia majaribio kwa wana vyuo wa utabibu na ufamasia kwenye nchi 14 za Afrika. Mwito huo ulitolewa jana kupitia ujumbe wa Mkurugenzi wa Kanda ya Afrika wa WHO, Dk Matshidiso Moeti wa maadhimisho ya 17 ya siku ya tiba ya asili ya mwafrika mwaka huu. Kila Agosti 31 ni maadhimisho ya siku ya tiba ya asili ya mwafrika ambayo mwaka huu kaulimbiu yake ni ujumuishwaji wa taaluma ya tiba asili katika mitaala ya mafunzo kwa vyuo vikuu vya sayansi ya afya katika kanda ya Afrika.Katika taarifa yake kwa vyombo vya habari, Dk Moeti alisema watu wengi Afrika hutumia tiba asili wanapohitaji huduma ya afya na kutoa mfano wa Benin ambayo kiwango cha matumizi ya tiba asili kinafikia asilimia 70 na Ghana ni asilimia 90. Taarifa ilisema hivi sasa Wizara za Afya za nchi 34 katika Afrika zina kamati za kitaalamu na programu za tiba asilia ambazo zinafanya kazi, ikiwa ni ongezeko kutoka nchi 10 mwaka 2000.Taasisi 34 za utafiti Afrika zina programu za kupima ubora, usalama na ufanisi wa dawa za asili zinazotumika kutibu malaria, magonjwa nyemelezi kwa wanaoishi na VVU, kisukari, shinikizo la damu na seli mundu kwa kutumia miongozo ya WHO, ikiwa ni ongezeko kutoka taasisi 18 mwaka 2000 Hadi mwaka jana, usajili wa dawa za asili 89 umefanyika kwa dawa zinazotumika kutibu magonjwa kipaumbele yanayoambukiza na yasiyoambukiza.Ongezeko hilo ni kutoka usajili wa dawa za asili 20 mwaka 2000 Mwaka jana, dawa za asili 43 ziliingizwa kwenye orodha ya dawa muhimu za kitaifa katika nchi mbalimbali Afrika sawa na ongezeko la dawa 14 kutoka mwaka 2000. Moeti alipongeza taasisi za kielimu zinazotoa kozi za elimu ya tiba asili kwa wanafunzi wa utabibu na famasia.Alitoa mfano wa Ghana kwamba Chuo Kikuu cha Kwame Nkrumah cha Sayansi na Technolojia kimekuwa kikitoa shahada ya kwanza ya tiba asili tangu mwaka 2001. Hadi mwaka 2018 wataalamu 150 wa tiba asili wamehitimu chuoni hapo.Kati yao, zaidi ya 30 wanafanya kazi katika hospitali za umma 18 ikiwa ni mpango wa Wizara ya Afya ya Ghana kujumuisha tiba asili ya Afrika kwenye mfumo wa utoaji wa huduma za afya wa nchi.  <topic>: kitaifa 